Druk neem toe op DA in KaapstadKaapstad-burgemeester Patricia de Lille Foto: Phando Jikelo/African News Agency Die DA se Patricia de Lille-nagmerrie vererger stelselmatig, met De Lille wat kliphard terugveg en die partyleier, Mmusi Maimane, wat die DA se Kaapse stadskoukus as ŉ spul amateurs uitgekryt het. De Lille het Woensdag haar antwoord aan die DA se federale raad bekend gemaak, met die belangrike onthulling dat ŉ ondersoek haar glo vrygespreek het op ŉ belangrike klagte teen haar. Die DA se federale bestuur vergader die komende naweek in Johannesburg, onder meer om te besluit of die party van De Lille, Rhenda Stephan (burgemeester van die Matzikama-stadsraad op Vredendal) en Donovan Joubert (speaker van die Stellenbosse stadsraad) ontslae moet raak kragtens die party se terugroep-klousule. Die omstrede terugroep-klousule, wat verlede maand tydens die DA se kongres in Pretoria aanvaar is, bepaal dat ŉ DA-lid (of -lede) in ŉ uitvoerende posisie (soos premier, burgemeester of speaker) deur die federale bestuur teruggeroep kan word uit hul amp as hulle die steun en vertroue van die meerderheid van hul DA-koukus verloor het. As die federale bestuur die DA-lid terugroep, moet hy binne 48 uur uit die pos bedank of hy verloor sy DA-lidmaatskap, wat kragtens Suid-Afrika se stelsel van proporsionele verteenwoordiging in elk geval sal beteken hy is die setel en sy inkomste kwyt. De Lille het egter nou aangekondig sy gaan die wettigheid en grondwetlikheid van die DA se gedrag in die hof toets indien die federale bestuur sou probeer om die terugroep-klousule op haar toe te pas. Dat dit ŉ lang en uitmergelende geveg gaan wees indien die DA daartoe oorgaan, blyk daaruit dat De Lille die kwessie tans suiwer op tegniese gebied takel, sonder veel fokus op die inhoud van die klagtes. Sy voer trouens aan die klagtes bevat nie juis veel inhoud nie. Wat die mosie van wantroue in haar betref wat verlede week deur sowat tweederdes van die DA se Kaapse metro-koukus ondersteun is, voer sy aan daar is geen voorbeelde van die klagtes teen haar of die aard van haar beweerde oortredings nie. Die afwesigheid van detail soos datums van die beweerde oortredings is volgens haar nie onbenullig nie omdat, so voer sy aan, dit ŉ poging verteenwoordig om haar wederregtelik retrospektief aan te kla. De Lille voer voorts aan die gebrek aan besonderhede oor watter regulasies of bepalings van die gedragskode vir stadsraadslede sy oortree het (in weerwil daarvan dat sy sulke besonderhede aangevra het), maak dit onmoontlik vir haar om haarself regverdig te verdedig. Volgens De Lille is slegs een van die klagtes teen haar spesifiek, naamlik dat sy ingemeng het by die aanstelling van ŉ amptenaar van die stadsadministrasie, maar hieraan is sy reeds deur ŉ onafhanklike ondersoek onskuldig bevind, so sy weet nie wat maak dit nog op die klagstaat nie. Sy word daarvan aangekla dat sy die DA in die media aangeval het, maar De Lille sê sy is heeltemal bereid om aan te toon dat haar mediaverklarings te alle tye in reaksie was op openbare DA-aanvalle teen haar. Die blote feit dat die DA se openbare aanvalle teen haar voortduur terwyl hulle veronderstel is om haar saak volgens meriete op te weeg, toon volgens De Lille dat die proses geensins aan die eis van regverdigheid voldoen nie. Sy vra voorts dat die volgende lede van die DA se federale bestuur nie toegelaat word om haar saak aan te hoor nie omdat, so voer De Lille aan, hulle reeds bewysbaar bevooroordeeld teen haar is: * Mmusi Maimane, DA-leier, omdat hy in die openbaar beweer het sy ontduik verantwoordelikheid; * die federale raad se ondervoorsitter, Natasha Mazzone, omdat sy op televisie gesê het De Lille het as burgemeester misluk; * die DA se adjunkhoofsweep, Mike Waters, wat De Lille op sosiale media van korrupsie beskuldig het; * die Wes-Kaapse DA-leier, Bonginkosi Madikizela, wat verklaar het dat De Lille nie regtens skuldig hoef te wees om afgedank te word nie omdat hy dit beskou as ŉ politieke besluit; * die voorsitter van die federale bestuur, James Selfe, oor sy stellings dat De Lille net hunker na openbare simpatie. De Lille wys uit dat die federale bestuur vroeër vanjaar besluit het teen ŉ mosie van wantroue in haar deur die koukus en ten gunste van ŉ normale dissiplinêre proses, wat sedertdien skipbreuk gely het. Sy vra wat sedertdien verander het. De Lille maak dit laastens duidelik dat enige bevinding teen haar, asook die grondwetlikheid van die terugroep-klousule, in die hof betwis sal word. In reaksie het Mazzone, namens die DA, gesê die party neem kennis dat De Lille gekies het om dié korrespondensie openbaar te maak, en dat die federale bestuur se besluit kragtens die terugroep-klousule te gelegener tyd bekend gemaak sal word. Intussen het Maimane in ŉ streng brief toegeslaan op DA-koukuslede in die Kaapse metro, waar die situasie nou ontstaan het dat die DA-streeksbestuur die DA-stadsbegroting van R79 miljard opponeer. Dis welbekend dat die DA-metroleier, Grant Twigg, ŉ teenstander van De Lille is. Hy is verlede jaar naelskraap tot metro-streekleier verkies teen ŉ vertroueling van De Lille, Shaun August. In die e-pos aan die hele DA-koukus bestempel Maimane koukuslede se openbare uitlatings, spesifiek oor die De Lille-kwessie, as “amateuragtig”. Die DA-stadsraadslede word dan deur Maimane verbied om enige opmerkings oor die aangeleentheid in die openbaar of deur sosiale media te maak tensy dit met die ander ondervoorsitter van die DA se federale raad, Thomas Walters, uitgeklaar is. Intussen wag Kaapse kiesers en belastingbetalers in spanning op die volgende episode van die sepie waarin die Kaapse stadsraad nogmaals ontaard het.